## Educació proposa als sindicats negociar un acord estable de plantilles docents

*** El conseller Rovira es reunix amb els sindicats després de l’acte del TSJ
* L’aplicació de l’acord de plantilles que va firmar en funcions l’anterior Govern podria afectar més de 27.000 docents si s’executa amb el curs en marxa**

El conseller d’Educació, Cultura, Universitats i Ocupació, José Antonio Rovira, ha proposat als sindicats educatius negociar un acord estable de plantilles docents.

Així ho ha traslladat durant una reunió celebrada esta vesprada en Conselleria, a la qual també ha assistit el secretari autonòmic d’Educació, Daniel McEvoy. La trobada ha tingut com a objectiu parlar sobre la negociació d’un nou acord de plantilles després de l’acte del TSJ de la setmana passada.

Al respecte, durant la reunió s’ha recordat que l’acord de plantilles de l’anterior Govern va ser ratificat estant en funcions, per la qual cosa l’Advocacia de la Generalitat va concloure que es tractava d’una “disposició de caràcter general que és nul·la de ple dret perquè ha vulnerat les normes bàsiques de la seua elaboració i ha sigut aprovada per un govern en funcions”. A més, este acord tenia una vigència d’aplicació de dos anys, per la qual cosa finalitzaria en juny de 2025, a la fi d’este curs.

Des de la Conselleria s’alerta que aplicar-ho en estos moments, amb el curs iniciat, podria afectar més de 27.000 docents, ja que caldria repetir tots els procediments realitzats entre juliol i setembre, i es conculcaria el dret que tenien els participants. L’aplicació en el curs 24/25 afectaria, per tant, la determinació de plantilles, adjudicacions i substitucions, així com a la reelaboració, per part dels equips directius, dels horaris del professorat i podria implicar un canvi de docents per a l’alumnat que ja porta mes i mig de classes.

Tornar a l’acord de 29 de juny del Consell, una vegada iniciat l’actual curs, tindria com a conseqüència deixar les escoles infantils de 1r cicle amb un únic docent d’Educació Infantil (actualment en tenen dos), la qual cosa suposaria l’amortització de llocs ja adjudicats, o dotar en determinats centres d’Educació Primària d’un lloc a determinar pel centre educatiu.

Les instruccions de plantilles de l’actual Govern, aplicades en este curs, reforçaven les àrees més sensibles de l’educació. Així, s’han creat 41 noves aules UECO només per a este curs, i s’ha arribat així a les 296; en escoles infantils s’ha incrementat la dotació d’un lloc extra d’un mestre i també s’ha possibilitat cobrir les hores de reducció dels equips directius dels centres d’Infantil i Primària per a millorar l’atenció de l’alumnat.

El conseller ha reiterat la voluntat de pactar amb els sindicats “un acord estable, que done garanties als docents”.

Fecha: 21/10/2024